text: Forlig om færgepriser på Fanø
  08 august 2012 kl. 14.27
  Fanø Kommune og rederiet Færgen blev i dag enige om lavere priser på overfarten mellem Fanø og Esbjerg fra 15. september.
  Aftalen kommer efter rederiet pludseligt og med øjeblikkelig virkning satte priserne op med 10 procent den 15. juni på grund af forhøjede olieafgifter.
  Prisstigningerne kom på et meget uheldigt tidspunkt lige før højsæsonen, der i forvejen så ud til at blive lidt sløj.
  Nu har rederiet indvilget i at sætte priserne ned igen per 15. september, og der er samtidig lavet en aftale om, at rederiet ikke en anden gang kan sætte priserne op uden varsel.
  